O‘ZBEKISTON RESPUBLIKASI DAVLAT BUDJETINING KASSA IJROSI TO‘G‘RISIDAGI YO‘RIQNOMANI TASDIQLASh HAQIDA

O‘zbekiston Respublikasining “Budjet tizimi to‘g‘risida” (O‘zbekiston Respublikasi Oliy Majlisining Axborotnomasi, 2001-y., 1-2-son, 6-modda), “O‘zbekiston Respublikasining Markaziy banki to‘g‘risida” (O‘zbekiston Respublikasi Oliy Majlisining Axborotnomasi, 1995-y., 12-son, 247-modda), “Banklar va bank faoliyati to‘g‘risida”gi (O‘zbekiston Respublikasi Oliy Majlisining Axborotnomasi, 1996-y., 5-6-son, 54-modda) qonunlariga va O‘zbekiston Respublikasi Vazirlar Mahkamasining 1999-yil 3-sentabrdagi 414-sonli “Budjet tashkilotlarini mablag‘ bilan ta’minlash tartibini takomillashtirish to‘g‘risida”gi qaroriga (O‘zbekiston Respublikasi Hukumati qarorlarining to‘plami, 1999-y., 9-son, 51-modda) asosan O‘zbekiston Respublikasi Markaziy banki Boshqaruvi va Moliya vazirligi qaror qiladilar:
 1. O‘zbekiston Respublikasi Davlat budjetining kassa ijrosi to‘g‘risidagi yo‘riqnoma ilovaga muvofiq tasdiqlansin.
 2. O‘zbekiston Respublikasi Markaziy banki Boshqaruvining va O‘zbekiston Respublikasi Moliya vazirligining 2001-yil 12-yanvardagi 183-V va 12-son “O‘zbekiston Respublikasi Davlat budjetining kassa ijrosi to‘g‘risidagi yo‘riqnomani tasdiqlash to‘g‘risida”gi qarori (ro‘yxat raqami 1009, 2001-yil 19-fevral) o‘z kuchini yo‘qotgan deb hisoblansin.
 3. Mazkur qaror O‘zbekiston Respublikasi Adliya vazirligida davlat ro‘yxatidan o‘tkazilgan kundan boshlab o‘n kun o‘tgandan keyin kuchga kiradi.
 Mazkur Yo‘riqnoma O‘zbekiston Respublikasining “Budjet tizimi to‘g‘risida”gi Qonuni (O‘zbekiston Respublikasi Oliy Majlisining Axborotnomasi, 2001-y., 1-2-son, 6-modda), “O‘zbekiston Respublikasining Markaziy banki to‘g‘risida”gi Qonuni (O‘zbekiston Respublikasi Oliy Majlisining Axborotnomasi, 1995-y., 12-son, 247-modda), “Banklar va bank faoliyati to‘g‘risida”gi Qonuni (O‘zbekiston Respublikasi Oliy Majlisining Axborotnomasi, 1996-y., 5-6-son, 54-modda) va O‘zbekiston Respublikasi Vazirlar Mahkamasining 1999-yil 3-sentabrdagi 414-sonli “Budjet tashkilotlarini mablag‘ bilan ta’minlash tartibini takomillashtirish to‘g‘risida”gi qaroriga (O‘zbekiston Respublikasi Hukumati qarorlarining to‘plami, 1999-y., 9-son, 51-modda) asosan ishlab chiqilgan bo‘lib, O‘zbekiston Respublikasining Davlat budjeti (keyingi o‘rinlarda Davlat budjeti deb yuritiladi) kassa ijrosini amalga oshirish va uning hisobini yuritish tartibini belgilaydi.
 1. Davlat budjetining kassa ijrosi Davlat budjetining barcha daromadlarini yagona g‘azna hisobvarag‘iga kiritishdan, shuningdek Davlat budjetining xarajatlarini shu hisobvaraqdan to‘lashdan iborat.
 O‘zbekiston Respublikasi Moliya vazirligining G‘aznachiligi (keyingi o‘rinlarda G‘aznachilik deb yuritiladi) va uning hududiy bo‘linmalari O‘zbekiston Respublikasi Markaziy bankida va o‘zga banklarda boshqa bank hisobvaraqlari ochish huquqiga ega.
 2. Davlat budjetining g‘azna ijrosi moliya yili mobaynida hamda O‘zbekiston Respublikasi Vazirlar Mahkamasi tomonidan belgilanadigan qo‘shimcha vaqt davrida amalga oshiriladi.
 3. Davlat budjeti daromadlari:
 qonun hujjatlarida belgilangan soliqlar, yig‘imlar, bojlar va boshqa majburiy to‘lovlar;
 davlatning moliyaviy va boshqa aktivlarining joylashtirilishi, foydalanishga berilishi va sotilishidan olingan daromadlar;
 qonun hujjatlariga muvofiq meros olish, hadya etish huquqi bo‘yicha davlat mulkiga o‘tgan pul mablag‘lari;
 yuridik va jismoniy shaxslardan, shuningdek chet el davlatlaridan kelgan qaytarilmaydigan pul tushumlari;
 rezident-yuridik shaxslarga va chet el davlatlariga berilgan budjet ssudalarini qaytarish hisobiga tushadigan to‘lovlar;
 qonun hujjatlarida taqiqlanmagan boshqa daromadlar hisobiga shakllantiriladi.
 4. Davlat budjetiga kelib tushgan mablag‘larning to‘g‘ri va o‘z vaqtida kirim qilinishini ta’minlash maqsadida moliya, soliq, bojxona va boshqa vakolatli organlarning xos raqamlari bilan 23402, 23403, 23407, 23409, 20207, 20205 va 23411 balans hisobvaraqlari O‘zbekiston Respublikasi budjet tasnifini qo‘llash bo‘yicha Yo‘riqnomaning (ro‘yxat raqami 2146, 2010-yil 11-oktabr) (O‘zbekiston Respublikasi qonun hujjatlari to‘plami, 2010-y., 40-41-son, 356-modda) 2-ilovasi daromadlar turiga asosan belgilangan shaxsiy hisob raqamlarga (keyingi o‘rinlarda ShHR deb yuritiladi) muvofiq banklarda ochiladi.
 5. Yuridik va jismoniy shaxslar tomonidan Davlat budjetiga o‘tkaziladigan soliqlar va boshqa majburiy to‘lovlar banklar tomonidan qabul qilinadi va belgilangan tartibda 23402, 23403, 23407, 23409, 20207, 20205 va 23411 balans hisobvaraqlariga kirim qilinadi.
 6. Qonun hujjatlarida belgilangan tartibda va miqdorda yuridik va jismoniy shaxslar tomonidan to‘lanadigan davlat bojlari, yig‘imlar va soliq bo‘lmagan to‘lovlardan, ma’muriy va moliyaviy jazolardan ajratmalar banklar tomonidan 23411 balans hisobvarag‘ida ochilgan mos ShHR ga kirim qilinadi va o‘rnatilgan tartibda Davlat budjeti hamda tegishli vazirliklar, davlat qo‘mitalari va idoralarning budjetdan tashqari jamg‘armalari o‘rtasida taqsimlanadi.
 7. Davlat budjetining 23402, 23403, 20207 va 20205 balans hisobvaraqlarining ShHR ga kirim qilingan mablag‘lar dasturiy ravishda belgilangan miqdorlarda ajratma qilinadi va to‘liq yagona g‘azna hisob raqamiga o‘tkaziladi. Bunda, ajratma qilingan mablag‘larning tegishli respublika budjeti, Qoraqalpog‘iston Respublikasi budjeti, mahalliy budjetlar va budjetdan tashqari jamg‘armalarning G‘aznachilikda ochilgan shaxsiy g‘azna hisob raqamlariga to‘g‘ri kirim qilinishini ta’minlash maqsadida dasturiy ravishda shakllantiriladigan to‘lov hujjatlarining to‘lov maqsadida ularning shaxsiy g‘azna hisob raqamlari alohida ko‘rsatilishi shart.
 8. Hududiy moliya organlari G‘aznachilikning hududiy bo‘linmalari bilan birgalikda mazkur shaxsiy g‘azna hisob raqamlari ro‘yxatini xizmat ko‘rsatuvchi tijorat bankiga taqdim etadi. Banklar o‘z navbatida, ajratmalarni dasturiy yo‘l bilan to‘g‘ri taqsimlanishini ta’minlash maqsadida taqdim etilgan shaxsiy g‘azna hisob raqamlarini dasturga kiritilishini ta’minlashi lozim. Mazkur shaxsiy g‘azna hisob raqamlarning dasturga to‘g‘ri kiritilganligi bank, moliya va G‘aznachilikning hududiy bo‘linmalari tomonidan har yilning 1-yanvar holatiga xatlovdan o‘tkaziladi va uch tomonlama dalolatnoma bilan rasmiylashtiriladi.
 9. Soliqlar va boshqa majburiy to‘lovlarni to‘lash milliy valyutada, qonun hujjatlarida nazarda tutilgan hollarda esa, chet el valyutasida amalga oshirilishi mumkin. Bunda chet el valyutasida to‘langan soliq va boshqa majburiy to‘lovlar avval O‘zbekiston Respublikasi Moliya vazirligining tegishli valyuta hisobvaraqlariga kirim qilinadi va belgilangan tartibda milliy valyutaga konvertatsiya qilinadi. Milliy valyutaga konvertatsiya qilingan soliq va boshqa majburiy to‘lovlar mazkur daromadlarning tegishliligiga qarab respublika budjetining daromadiga, yoki Qoraqalpog‘iston Respublikasi va mahalliy budjetlarning daromadiga o‘zaro hisob-kitoblar bo‘yicha olib boriladi. Bunda chet el valyutasining milliy valyutaga nisbatan kursining o‘zgarishi hisobiga yuzaga keladigan ijobiy farq respublika budjeti daromadiga kirim qilinadi.
 10. Yuridik shaxslar tomonidan Davlat budjetiga to‘lanadigan soliqlar va boshqa majburiy to‘lovlar naqd pulsiz shaklda amalga oshiriladi.
 11. Jismoniy shaxslar tomonidan soliqlar va boshqa majburiy to‘lovlar naqd pul yoki naqd pulsiz shaklda to‘lanishi mumkin.
 12. Davlat budjetiga soliqlar va boshqa majburiy to‘lovlarni to‘lash maqsadida taqdim etilgan to‘lov hujjatlarining to‘g‘ri to‘ldirilganligi va to‘lov to‘g‘ri amalga oshirilayotganligi bank tomonidan tekshirilgandan keyin to‘lovga qabul qilinishi lozim. Banklarga taqdim etilgan to‘lov hujjatlari noto‘g‘ri to‘ldirilgan bo‘lsa, ularning sabablari ko‘rsatilgan holda to‘lov hujjatlari taqdim etuvchilarga qaytariladi.
 13. Yuridik shaxslar tomonidan xodimlarga hisoblangan ish haqidan ushlab qolingan daromad solig‘i hamda fuqarolarning jamg‘arib boriladigan pensiya badalini Davlat budjetiga hamda O‘zbekiston Respublikasi Davlat-tijorat Xalq banki filialida ochilgan 22628 balans hisobvarag‘ining 999 tartib raqamiga o‘tkazish uchun to‘lov topshiriqnomasini joriy oyning ikkinchi yarmida ish haqi olish uchun topshiradigan chek bilan yoki ish haqini plastik kartochkasiga o‘tkazayotgan bir vaqtda taqdim etiladi. 
 Agar, bankka ish haqi olish uchun topshiradigan chek bilan yoki ish haqini plastik kartochkasiga o‘tkazayotgan bir vaqtda to‘lov topshiriqnomalari taqdim etilmasa, ish haqi olish uchun naqd pul berishga yoki ish haqini plastik kartochkasiga o‘tkazishga ruxsat etilmaydi.
 14. Yuridik shaxslar tomonidan daromad solig‘i va fuqarolarning jamg‘arib boriladigan pensiya badalini o‘tkazish uchun banklarga taqdim etilgan to‘lov topshiriqnomalariga “To‘lov maqsadida “__” “_________” oyi ish haqidan ushlab qolingan daromad solig‘i yoki fuqarolarning jamg‘arib boriladigan pensiya badali summasi o‘tkazildi” deb yozib qo‘yilishi lozim.
 15. Yuridik shaxslarning hisobvaraqlarida mablag‘lar yetarli bo‘lmasa, banklarga taqdim etilgan soliqlar va boshqa majburiy to‘lovlar summasini o‘tkazish bo‘yicha to‘lov topshiriqnomasi “Muddatida to‘lanmagan hisob-kitob hujjatlari” kirim qilinadi va to‘lovlar belgilangan tartibda amalga oshiriladi.
 16. Yuridik va jismoniy shaxslarning soliqlar va boshqa majburiy to‘lovlar summasini o‘tkazish bo‘yicha to‘lov hujjatlari, tegishli vakolatli organlarning soliqlar va boshqa majburiy to‘lovlarni undirish to‘g‘risidagi inkasso topshiriqnomasi bankning aybi bilan bajarilmagan (bajarilishi kechiktirilgan) taqdirda, bank har bir kechiktirilgan kun uchun o‘tkazilmagan soliqlar va boshqa majburiy to‘lovlar summasining 0,5 foizi miqdorida respublika budjetiga penya to‘laydi.
 17. Davlat budjetiga to‘lanadigan soliqlar va boshqa majburiy to‘lovlar alohida yozilgan to‘lov hujjatlariga asosan Davlat budjeti daromadlari hisobvarag‘iga kirim qilinadi.
 18. Davlat budjeti daromadlari hisobvarag‘iga kelib tushgan mablag‘larning kirim qilinganligi to‘g‘risida hisobvaraqdan ko‘chirma va ilovalar banklar tomonidan qog‘oz yoki elektron fayl ko‘rinishida soliq, bojxona va boshqa tegishli organlarga belgilangan tartibda taqdim etiladi.
 19. Davlat budjetiga kelib tushgan soliqlar va boshqa majburiy to‘lovlar hisobidan respublika budjetiga, Qoraqalpog‘iston Respublikasi budjetiga va mahalliy budjetlarga hamda budjetdan tashqari jamg‘armalarga belgilangan miqdorda ajratma qilinadi.
 20. O‘zbekiston Respublikasi Moliya vazirligi Davlat budjeti daromadlari hisobidan respublika budjetiga, Qoraqalpog‘iston Respublikasi budjetiga va mahalliy budjetlarga hamda budjetdan tashqari jamg‘armalarga ajratma qilish miqdorini G‘aznachilikka, Qoraqalpog‘iston Respublikasi Moliya vazirligiga, viloyat (shahar) moliya boshqarmalariga hamda O‘zbekiston Respublikasi Markaziy bankiga yetkazadi. O‘zbekiston Respublikasi Markaziy banki o‘z navbatida ajratmalar miqdorini O‘zbekiston Respublikasi Markaziy bankining hududiy Bosh boshqarmalari hamda tijorat banklarining Bosh ofislariga ijro uchun yuboradi.
 G‘aznachilik Davlat budjeti daromadlari hisobidan respublika budjetiga, Qoraqalpog‘iston Respublikasi budjetiga va mahalliy budjetlarga hamda budjetdan tashqari jamg‘armalarga ajratma qilish miqdorini G‘aznachilikning hududiy bo‘linmalariga yetkazadi.
 21. Qoraqalpog‘iston Respublikasi Moliya vazirligi va viloyatlar (Toshkent shahar) moliya boshqarmalari tegishli ajratma qilish miqdorini har bir shahar va tuman moliya organlariga yetkazadi, shahar va tuman moliya organlari esa, g‘aznachilikning hududiy bo‘linmalariga va tegishli tijorat banklariga yetkazadi.
 22. Qoraqalpog‘iston Respublikasi Moliya vazirligi va viloyatlar (Toshkent shahar) moliya boshqarmalari, shuningdek O‘zbekiston Respublikasi Markaziy bankining hududiy Bosh boshqarmalari va tijorat banklari Davlat budjeti daromadlari hisobidan respublika budjetiga, Qoraqalpog‘iston Respublikasi budjetiga va mahalliy budjetlarga hamda budjetdan tashqari jamg‘armalarga ajratma qilish miqdorini asossiz ravishda o‘zgartirishga haqli emas.
 23. Davlat budjeti daromadlari hisobidan respublika budjetiga, Qoraqalpog‘iston Respublikasi budjetiga va mahalliy budjetlarga hamda budjetdan tashqari jamg‘armalarga ajratma qilish miqdori, shuningdek tegishli budjetlar va budjetdan tashqari jamg‘armalarning shaxsiy g‘azna hisobvaraqlari joriy yil davomida o‘zgarsa, mazkur Yo‘riqnomaning 20 va 21-bandlarida belgilangan tartibda qo‘shimcha xabar qilinadi.
 24. Davlat budjeti daromadlari hisobiga kelib tushgan kunlik soliqlar va boshqa majburiy to‘lovlar hisobidan respublika budjeti, Qoraqalpog‘iston Respublikasi budjeti va mahalliy budjetlarga hamda budjetdan tashqari jamg‘armalarga ajratmalar banklar tomonidan dasturiy ravishda o‘rnatilgan ajratma miqdorida joriy amaliyot kuni davomida amalga oshiriladi va har bir tegishli budjetlar bo‘yicha alohida memorial ordyerlar bilan shakllantirilib to‘liq yagona g‘azna hisobvarag‘iga o‘tkaziladi. Bunda, dasturiy ravishda shakllantirilgan memorial ordyerlarning to‘lov maqsadida respublika budjeti, Qoraqalpog‘iston Respublikasi budjeti va mahalliy budjetlar hamda budjetdan tashqari jamg‘armalarning shaxsiy g‘azna hisobvaraqlari alohida ko‘rsatiladi.
 25. Davlat budjeti daromadlari kelib tushgan soliqlar va boshqa majburiy to‘lovlar hisobidan respublika budjeti, Qoraqalpog‘iston Respublikasi budjeti va mahalliy budjetlarga hamda budjetdan tashqari jamg‘armalarga ajratmalar har bir ShHR bo‘yicha alohida amalga oshiriladi.
 26. Budjetga ortiqcha to‘langan soliqlar va boshqa majburiy to‘lovlar O‘zbekiston Respublikasi Soliq kodeksida belgilangan tartibda soliq to‘lovchilarning yozma arizasiga ko‘ra qaytarib beriladi yoki kelgusi to‘lovlar yoxud boshqa to‘lovlar hisobiga o‘tkaziladi.
 27. Davlat budjetiga ortiqcha to‘langan bojxona to‘lovlari Ortiqcha to‘langan yoki undirilgan bojxona to‘lovlarini qaytarish to‘g‘risidagi yo‘riqnomaga (ro‘yxat raqami 947, 2000-yil 14-iyul) (O‘zbekiston Respublikasi vazirliklari, davlat qo‘mitalari va idoralarining me’yoriy hujjatlari axborotnomasi, 2000-y., 13-son) asosan tartibga solinadi.
 28. Ortiqcha to‘langan soliqlar va boshqa majburiy to‘lovlarni qaytarish ortiqcha to‘langan summa qaysi budjetga yoki davlat maqsadli jamg‘armasiga o‘tkazilgan bo‘lsa, o‘sha budjet yoki davlat maqsadli jamg‘armasi mablag‘laridan soliq to‘lovchining yozma arizasi asosida, zimmasiga soliqlar va boshqa majburiy to‘lovlarni undirib olish majburiyati yuklatilgan vakolatli davlat organlari va tashkilotlariga tegishli ariza berilgan sanadan e’tiboran o‘ttiz ish kuni ichida amalga oshiriladi.
 29. Moliya organlari budjetga ortiqcha o‘tkazilgan soliqlarni va boshqa majburiy to‘lovlarni soliq to‘lovchilarga qaytarish yoki kelgusi soliqlar va boshqa majburiy to‘lovlar hisobiga o‘tkazish to‘g‘risidagi davlat soliq xizmati organlarining yozma xulosasini olgan kundan keyingi ish kunidan kechikmasdan banklarga to‘lov topshiriqnomalarini taqdim etadi. 
 30. Moliya va boshqa tegishli vakolatli organlar tomonidan taqdim etilgan to‘lov topshiriqnomasiga asosan budjetga noto‘g‘ri yoki ortiqcha o‘tkazilgan mablag‘larni 23402, 23403, 23407, 23409, 20207, 20205 va 23411 balans hisobvaraqlarining mos ShHR idan kunlik tushumlar hisobidan respublika budjetiga, Qoraqalpog‘iston Respublikasi budjetiga va mahalliy budjetlarga ajratmalar qilishdan oldin boshqa to‘lovlar hisobiga o‘tkaziladi yoki soliq to‘lovchilarga qaytariladi.
 31. Soliqlar va boshqa majburiy to‘lovlarning mos daromadlar ShHR ga kelib tushgan kunlik tushumlar yetarli bo‘lmaganda moliya organlari tomonidan banklarga taqdim etilgan to‘lov topshiriqnomalari bo‘yicha to‘lovlarni qisman to‘lashga ruxsat etiladi.
 Alohida hollarda, soliqlar va boshqa majburiy to‘lovlarning mos daromadlar ShHR ga kelib tushgan kunlik tushumlar yetarli bo‘lmaganda, O‘zbekiston Respublikasi Moliya vazirligining xulosasiga asosan tegishli moliya organlarining to‘lov topshiriqnomalariga muvofiq soliq to‘lovchiga yagona g‘azna hisobvarag‘idan (tegishli budjetlarning tushumlarini kamaytirgan holda) qaytarishga ruxsat etiladi.
 32. Davlat budjetidan O‘zbekiston Respublikasining “Budjet tizimi to‘g‘risida”gi Qonuni bilan belgilangan xarajatlar amalga oshiriladi. Davlat budjeti xarajatlari tasdiqlangan budjet asosida yagona g‘azna hisobvarag‘ida mavjud qoldiq doirasida amalga oshiriladi.
 33. G‘azna ijrosi bilan qamrab olinmagan budjetdan mablag‘ oluvchilarni moliyalashtirish maqsadida O‘zbekiston Respublikasi Moliya vazirligi tomonidan taqdim etilgan to‘lov topshiriqnomalari “to‘lov maqsadi”da xarajatlarning bo‘limi, kichik bo‘limi, bobi hamda qaysi oy uchun moliyalashtirilganligi ko‘rsatiladi. 
 34. G‘azna ijrosi bilan qamrab olinmagan budjetdan mablag‘ oluvchilar o‘z qaramog‘idagi muassasalarga pul mablag‘larini o‘tkazish uchun taqdim etgan to‘lov topshiriqnomalari “to‘lov maqsadi”da xarajatlarning bo‘limi, kichik bo‘limi, bobi hamda qaysi oy uchun moliyalashtirilganligini ko‘rsatadi. 
 35. Respublika budjeti hisobidan ajratilgan mablag‘larni kirim qilish maqsadida g‘azna ijrosi bilan qamrab olinmagan budjetdan mablag‘ oluvchilarga 23404 “Respublika budjeti qaramog‘idagi muassasalarning mablag‘lari” hisobvaraqlari Davlat budjetining xarajatlar tasnifining tegishli ShHR ga asosan ochiladi.
 36. G‘azna ijrosi bilan qamrab olinmagan budjetdan mablag‘ oluvchilar respublika budjetidan moliyalashtirilgan mablag‘lar hisobidan xarajatlarni 23404 “Respublika budjeti qaramog‘idagi muassasalarning mablag‘lari” hisobvarag‘idagi qoldiq summa doirasida, O‘zbekiston Respublikasi Moliya vazirligi tomonidan ro‘yxatga olingan tegishli xarajatlar smetasiga asosan amalga oshiradi.
 37. G‘azna ijrosi bilan qamrab olinmagan budjetdan mablag‘ oluvchilarga respublika budjetidan mablag‘lar belgilangan limitdan ortiqcha yoki noto‘g‘ri o‘tkazilgan hollarda, ushbu ortiqcha yoki noto‘g‘ri o‘tkazilgan mablag‘lar budjet tashkilotining to‘lov topshiriqnomasiga yoki O‘zbekiston Respublikasi Moliya vazirligi tomonidan qo‘yilgan inkasso topshiriqnomasiga asosan respublika budjetiga qaytarilishi lozim.
 38. G‘azna ijrosi bilan qamrab olinmagan budjetdan mablag‘ oluvchilar tomonidan taqdim etilgan to‘lov topshiriqnomalari ularning hisobvaraqlarida mablag‘lar yetarli bo‘lgan hollarda bank tomonidan ijro uchun qabul qilinadi.
 39. G‘azna ijrosi bilan qamrab olinmagan budjetdan mablag‘ oluvchilarga budjet mablag‘lari hisobidan markaziy boshqaruv apparatini saqlash, markazlashgan tadbirlarni amalga oshirish uchun xarajatlar qilishga, shuningdek O‘zbekiston Respublikasi Moliya vazirligi tomonidan o‘tkazilgan mablag‘larni quyi pog‘onadagi budjet mablag‘larini tasarruf etuvchilar o‘rtasida taqsimlash huquqi berilgan.
 40. Davlat budjeti mablag‘lari hisobidan xarajatlarni amalga oshirishda O‘zbekiston Respublikasi Mudofaa vazirligining tashkilotlari, muassasalari, harbiy qismlari va ta’minlovchi moliya bo‘limlari tomonidan banklarga taqdim qilinadigan to‘lov topshiriqnomalari “to‘lov maqsadi”da “Harbiy” so‘zini ko‘rsatadilar.
 41. O‘zbekiston Respublikasi Mudofaa vazirligining tashkilotlari, muassasalari, harbiy qismlari va ta’minlovchi moliya bo‘limlari budjetdan tashqari mablag‘lari hisobidan to‘lovlarni amalga oshirish uchun taqdim etgan to‘lov topshiriqnomalari “to‘lov maqsadi”da schyot-faktura raqami va sanasi ko‘rsatiladi, tovar va xizmatlarning nomi yozilmaydi.
 42. O‘zbekiston Respublikasi Moliya vazirligi tomonidan respublika budjetidan kapital qo‘yilmalarga ajratmalar joriy budjet yili uchun tasdiqlangan O‘zbekiston Respublikasi investitsiya dasturiga muvofiq qurilishlarning aniq ro‘yxatlariga asosan ajratiladi.
 43. O‘zbekiston Respublikasi Moliya vazirligi tomonidan kapital qo‘yilmalar xarajatlarini moliyalashtirish uchun ajratilgan mablag‘larni kirim qilish maqsadida, g‘azna ijrosi bilan qamrab olinmagan budjetdan mablag‘ oluvchilarga ularning xos raqami bilan 23422 “Kapital qo‘yilmalarni respublika budjetidan moliyalashtirish” hisobvaraqlari faqat O‘zbekiston Respublikasi Markaziy bankining Toshkent shahar Bosh boshqarmasi Hisob-kitob kassa markazida va respublika tijorat banklarining amaliyot Bosh boshqarmalarida ochiladi. O‘zbekiston Respublikasi Moliya vazirligidan kapital qo‘yilmalar xarajatlarini moliyalashtirish uchun ajratilgan mablag‘larni kirim qilish uchun g‘azna ijrosi bilan qamrab olinmagan budjetdan mablag‘ oluvchilarga boshqa bank bo‘limlarida 23422 “Kapital qo‘yilmalarni respublika budjetidan moliyalashtirish” hisobvaraqlarini ochishga ruxsat etilmaydi.
 44. Respublika budjetidan kapital qo‘yilmalar xarajatlarini moliyalashtirish uchun mablag‘lar O‘zbekiston Respublikasi Moliya vazirligining to‘lov topshiriqnomasiga asosan g‘azna ijrosi bilan qamrab olinmagan budjetdan mablag‘ oluvchilarning 23422 “Kapital qo‘yilmalarni respublika budjetidan moliyalashtirish” hisobvaraqlariga o‘tkaziladi. Respublika budjetidan kapital qo‘yilmalar xarajatlarini moliyalashtirish uchun ochiladigan 23422 “Kapital qo‘yilmalarni respublika budjetidan moliyalashtirish” hisobvaraqlariga budjetdan tashqari mablag‘larni kirim qilish qat’iyan taqiqlanadi.
 45. Kapital qo‘yilmalarni moliyalashtirish uchun ajratilgan mablag‘lar tayinlash sertifikati O‘zbekiston Respublikasi Davlat budjetini tuzish va ijro etish qoidalariga (ro‘yxat raqami 1111, 2002-yil 14-mart) (O‘zbekiston Respublikasi vazirliklari, davlat qo‘mitalari va idoralarining me’yoriy hujjatlari axborotnomasi, 2002-y., 5-son) asosan rasmiylashtiriladi.
 46. G‘azna ijrosi bilan qamrab olinmagan budjetdan mablag‘ oluvchilar tayinlash sertifikatiga asosan 23422 “Kapital qo‘yilmalarni respublika budjetidan moliyalashtirish” hisobvarag‘idan pul mablag‘larni to‘lov topshiriqnomalariga asosan ish bajaruvchi (xizmat ko‘rsatuvchi)larga ularning 23422 “Kapital qo‘yilmalarni respublika budjetidan moliyalashtirish” hisobvarag‘iga o‘tkazib beradi. G‘azna ijrosi bilan qamrab olinmagan budjetdan mablag‘ oluvchilarning 23422 “Kapital qo‘yilmalarni respublika budjetidan moliyalashtirish” hisobvaraqlaridan tayinlash sertifikatida ko‘zda tutilmagan to‘lovlarni amalga oshirishga ruxsat etilmaydi.
 47. Pudratchi va boshqa ish bajaruvchilar hamda tovar yetkazib beruvchilar bilan hisob-kitoblar 23422 “Kapital qo‘yilmalarni respublika budjetidan moliyalashtirish” hisobvarag‘i orqali amalga oshiriladi.
 48. Respublika budjetidan ajratilgan kapital qo‘yilmalar xarajatlarini moliyalashtirish to‘g‘risidagi hisobot O‘zbekiston Respublikasi Markaziy bankining Toshkent shahar Bosh boshqarmasi Hisob-kitob kassa markazida va respublika tijorat banklarining amaliyot Bosh boshqarmalari tomonidan O‘zbekiston Respublikasi Moliya vazirligiga taqdim etiladi.
 49. O‘zbekiston Respublikasi Davlat budjetining kassa ijrosi to‘g‘risida tezkor, oylik va yillik hisobotlarning hajmi va shakli O‘zbekiston Respublikasi Moliya vazirligi va G‘aznachilik bilan kelishilgan holda belgilanadi.
 50. O‘zbekiston Respublikasi Markaziy banki mazkur Yo‘riqnomaning 1 — 9-ilovalarida keltirilgan shakldagi hisobotlarni elektron fayl ko‘rinishida O‘zbekiston Respublikasi Moliya vazirligiga kunlik taqdim etib boradi. 
 51. Tijorat banklarining Bosh ofislari g‘azna ijrosi bilan qamrab olinmagan budjetdan mablag‘ oluvchilarning 23404 va 23405 balans hisobvaraqlari ShHR bo‘yicha ma’lumotlarni har oyning 5-sanasidan kechiktirmasdan O‘zbekiston Respublikasi Moliya vazirligiga taqdim etib boradi.
 52. Mazkur Yo‘riqnomaning bajarilishini hamda hisobotlarni belgilangan muddatlarda taqdim etilishi yuzasidan nazorat moliya organlari, G‘aznachilikning hududiy bo‘linmalari va tijorat banklari rahbarlari hamda bosh buxgaltyerlari zimmalariga yuklatiladi.